Superheldfliek steek 'Titanic' verby by loket | Maroela Media
Michael B. Jordan, Lupita Nyong'o en Chadwick Boseman (Foto: Facebook)
Die superheldfliek Black Panther het die afgelope naweek na nét twee maande in Amerikaanse fliekteaters meer as $665 miljoen by die loket verdien – 'n groottotaal wat dié fliek amptelik in die derde posisie plaas van flieks wat die meeste geld nóg laat inrol het.
The Hollywood Reporter berig dié fliek het pas die ikoniese 1997-lokettreffer Titanic verbygesteek. Dít nadat Titanic – wat $659 miljoen by die loket in Amerika verdien het – vir langer as 'n dekade koning gekraai het.
Black Panther vertel die verhaal van T'Challa wat ná die dood van sy pa, ook die koning van Wakanda, terugkeer na sy tuisdorp om sy regmatige plek as koning in te neem. Hy gaan oor tot aksie nadat 'n ou vyand die lot en veiligheid van sy volk bedreig. Die akteurs Chadwick Boseman, Michael B. Jordan, Lupita Nyong'o en Danai Gurira is in die fliek te sien.
Vanity Fair berig Titanic, 'n fliek deur die Kanadese filmmaker James Cameron, het in 2009 ná 12 jaar as die grootste lokettreffer 'n tweede plek ingeneem om plek te maak vir Avatar – ook 'n Cameron-fliek. Avatar het $760 miljoen by die loket in Amerika verdien.
In die eerste plek vir die laaste drie jaar is Star Wars: The Force Awakens (2015) wat $937 miljoen by die Amerikaanse loket verdien het.
Bespiegelinge doen egter reeds die ronde op sosiale media of Black Panther nie dalk beide Star Wars en Avatar sal verbysteek nie, aangesien dié fliek nog 'n tyd lank in fliekteaters te sien gaan wees.
Luidens 'n verklaring het Black Panther tot dusver al meer as $1,29 miljard in fliekteaters wêreldwyd verdien.
Ek sal eers begin omgee wanneer dit Avatar verbysteek.
Die inhoud van die artikel is baie misleidend. Black Panther is nou eers die top 10 van algehele lokettreffers gebaseer op inkomste.